**НАРОДНО ЧИТАЛИЩЕ „ПРОСВЕТА 1927г.“**

 **с. Голямо Крушево, ул. Пеньо Пенев 35; общ. Болярово; обл. Ямбол; e-mail:** **g.krushevochit@abv.bg**

**ОТЧЕТ**

за дейността на НЧ „Просвета 1927г.“ през 2022 година

Дейността в НЧ „Просвета 1927г.“ бе подчинена на следните цели: да продължи да съществува като самоуправляващ се културен институт ; извън сферата на политиката; да спомага за създаване и обмен на културни ценности ; опазване народните, местни традиции, обичаи и фолклор.

На отчетно-изборното събрание на 25.03.2022г. се промени и състава на Читалищното настоятелство: Стефка Ковачева-Димитрова-председател, Мария Костадинова, Ангелина Георгиева, Стайка Петкова и Таня Бобчева. Смени се и състава на Проверителната комисия: Стоянка Янева, Мария Симеонова и Ирина Стойкова.

Промени в структурата – няма: библиотека и читалище се обслужват от един човек. Промени има в персонала – поради пенсиониране на библиотекарката Недялка Миразчиева от 01.12.2022г. бе назначена за библиотекар-работник Нели Борисова.

Библиотечният фонд се състои от 4 458 тома, болшинството от които са застрашени от унищожение, ако не се направи скоро ремонт.

 Регистрирани читатели – 47, посещения – 330 бр., заети библиотечни документи – 452 бр.

 През изминалата година библиотечният фонд се увеличи. Използвани бяха средства от членски внос и получихме дарения нови книги от земеделските производители.

 В библиотеката бяха чествани бележити дати и годишнини, като периодично бяха предоставяни материали и книги за тях както следва: 174 години от рождението на Христо Ботев; 100 години от рождението на Блага Димитрова; 185 години от рождението на Ал. С. Пушкин; 170 години от смъртта на Гогол; 115 години от гибелта на Филип Тотю; 190 години от смъртта на Гьоте; 90 г. от рождението и 20г. от смъртта на Слав Хр. Караславов; 135г. от рождението на Димчо Дебелянов; 145г. от създаване на Българското опълчение и обявяване на Руско-турската освободителна война; 25г.от смъртта на Асен Босев; 125г. от смъртта на Алеко Константинов; 1095г. от смъртта на Симеон Велики; 110г. от смъртта на Пенчо Славейков; С венци почетохме и се преклонихме пред делото на Св.Свети Кирил и Методий на 11 и на 24 май; отбелязахме 165г. от издаването на първи брой на вестник „Българска дневница“ на Г.С.Раковски и получихме дарение – книги от творчеството на Раковски.

 На първи юни почистихме паметника пред кметството и на 2 юни положихме цветя и се преклонихме пред крушовските герои и всички, дали живота си в служба на Отечеството. На 8 юли отбелязахме 145г. от рождението на Елин Пелин, а на 18 – 185г. от рождението на Апостола на свободата – Васил Левски. През м. август отбелязахме 120 годишнината от раждането на Ангел Каралийчев; 200г. от рождението на Добри Чинтулов.

 И през тази година честванията бяха по-малко. Богоявление отбелязахме с посещение на храма „Успение Богородично“.

 Не успяхме да отпразнуваме общо обичая „Трифон Зарезан“ поради епидемиологичната обстановка. Посрещнахме 1-ви март с мартеници и пожелания за здраве.

 На малки групи се честваха и Бабинден, Осми март, Цветница, Великден и именни дни.

 Групата за автентичен фолклор „Крушов цвят“ имаше следните изяви: взехме участие в 16 Национален тракийски християнски събор на Спасовден в местността „Бакаджик“. В Ямбол на преглед на българското народно творчество се представихме добре и бяхме класирани за 12-тия Национален събор на българското народно творчество „България пее в Копривщица“, където достойно представихме селото и общината. Групата беше поканена и участвахме с удоволствие в събора – надпяване при храм „Рождество Пресвято Богородично“ в местността „Дрънчи дупка“ край с.Мелница. И петото участие на група „Крушов цвят“ през 2022 година бе на празника на селото ни, когато чествахме и 95 години съществуване на читалище „Просвета 1927г.“. На празника бяхме поканили и оркестър „Жарава“ от град Бургас. Те доставиха радост на жители и гости на селото с прекрасните си изпълнения.

 В чест на 95 годишнината на читалището изложихме стари снимки от живота на село Г.Крушево и от изяви на читалището, както и част от спечелените грамоти и дипломи от групата за автентичен фолклор в ритуалната зала на кметството.

 Бяхме поканени и участвахме в кулинарната изложба в Болярово, с приготвените от нашите майсторки типичните за селото: ичиник, млечник, пита и пестил.

 Отложихме плануваната седянка за Световният ден на възрастните хора и световният ден на музиката и поезията поради опасността от пожари.

 Седянката на 1 ноември събра край огъня желаещите да се повеселят и припомнихме имената и делата на бележити български будители.

 На 06 декември здрави и сплотени отбелязахме Никулден с рибари и именници в залата на кметството.

 Посрещнахме зимните празници на 20 декември с традиционна трапеза, игри и песни.

 Читалищното настоятелство изказва искрени благодарности на всички доброволци, както и на участничките в групата за автентичен фолклор „Крушов цвят“, допринесли с участието и помощта си за успешно осъществяване на заплануваните дейности.

 Членовете на читалището са 51.

 Основна цел на библиотеката и през тази година ще бъде да осигури разнообразни информационни ресурси и услуги, доколкото и позволяват наличностите, да отговаря на потребностите на отделните ползватели от образование, хобита, информация и личностно развитие, включително за развлечение и почивка, да подпомага учениците потърсили необходимата им литература през ваканциите.

 През 2023 година ще продължаваме да популяризираме местните обичаи и традиции с участието на групата за автентичен фолклор и всички, които имат желание да се включват в празниците.

 От 26.12.2022 година пренесохме голяма част от библиотечния фонд в определената ни сграда на Здравна служба поради предстоящ ремонт на сградата на читалището. Пожелаваме на всички наши членове и на общността, макар и малобройни да се включват още по-активно във всички мероприятия.

 Докладът е приет на общо събрание на НЧ „Просвета 1927г.“ с Протокол №1

 от 22.03.2023г.

Секретар:………………

/Нели Борисова/ Председател:……………

 /Стефка Ковачева-Димитрова/